Møborg
Møborg, landsby og sogn i Vestjylland, 15 km syd for Lemvig; 682 indb. i sognet (2014). Møborg by ligger på Møborg Bakkeø, en moræneknold, der hæver sig højt over den omgivende smeltevandsslette.

Møborg Bavnehøj med trigonometrisk station (45 m.o.h.) har rasteplads på toppen og en storslået udsigt over det omgivende landskab, bl.a. Klosterhede Plantage, og Vesterhavet.
Umiddelbart vest for bavnehøjen ligger den middelalderlige Møborg Kirke, og øst for højen Møborg Sandgrav, der var i drift indtil 1992. Siden er der opstået et spændende plante- og dyreliv i dens krater og småsøer. Her findes vandrestier og shelters.
Møborg ligger i Lemvig Kommune.